L'Ajuntament contracta a 25 aturats del municipi
28 de desembre de 2018

Aquest matí s'han incorporat a la plantilla municipal 25 treballadors, en el marc dels programes d'iniciativa social EMCORP i EMCORD de la Generalitat Valenciana. Es tracta de dos programes que fomenten la contractació d'aturats de llarga durada o, bé, de persones majors de 30 anys.

Les persones seleccionades compten amb diversos perfils professionals (enginyers, arquitectes, peons de jardineria, administratius, pintors o informàtics, entre altres) i s'han incorporat a diferents àrees municipals.

Segons ha indicat l'edil d'ocupació i personal, Marta Andrés “amb aquest programa, les persones desocupades aconsegueixen formació i un salari, desenvolupant les seues capacitats i adquirint noves habilitats per a augmentar les seues possibilitats de trobar ocupació en un futur, a més de fer tasques molt útils i necessàries per a aquest Ajuntament, que com és ben sabut té un dèficit de personal molt important com a conseqüència del Reial decret llei 20/2011 aprovat per Rajoy que impedeix a l'administració local crear ocupació pública”. A més, ha recordat que “no és just que ajuntaments similars al nostre tinguen plantilles amb més de 300 treballadors i nosaltres no puguem suplir ni les jubilacions".

Per part seua, l'alcalde Salva Torrent, ha mostrat la seua satisfacció als nous treballadors “a través d'aquest tipus de programes d'iniciativa social és l'única fórmula que tenim per a poder contractar a noves persones, a més, la satisfacció és doble perquè contractem a veïns del poble que porten molt temps en l'atur”. El primer edil també els ha demanat “compromís i esforç amb la institució” i ha manifestat que “perquè aquest tipus de programes tiren avant es requereix de molt d'esforç i temps, així com recursos, per la qual cosa és necessari aprofitar al màxim els 6 mesos”.